১৯৭৫ সালে বঙ্গবন্ধু হত্যার পর থেকে বাংলাদেশের পাকিস্তানপ্রেমীদের মধ্যে যে নবজাগরণের সূচনা হয়েছিল তার রেশ পরবর্তী বহু বছর ধরেই বিদ্যমান ছিল। জিয়াউর রহমানের সামরিক সরকার ১৯৭৭ সালে প্রথম সুযোগেই ১৯৭২ সালের সংবিধান থেকে ধর্মনিরপেক্ষতা বাদ দিয়ে এবং ১৯৮৮ সালে এরশাদের স্বৈরাচারী সরকার ইসলামকে রাষ্ট্রধর্ম ঘোষণা করে প্রকারান্তরে একদল বিভ্রান্ত মানুষকে পাকিস্তানে প্রত্যাবর্তনের স্বপ্ন দেখাতে শুরু করেছিল। সাধের পাকিস্তানে ফিরে যাওয়া সম্ভব না হলেও কমপক্ষে একধরনের সমঝোতার মধ্য দিয়ে কোনো কনফেডারেশন গঠন করা যায় কি না তা নিয়েও চিন্তাভাবনা করেছেন পাকিস্তানপন্থী রাজনীতিকরা। বাংলাদেশ এবং দেশের ভবিষ্যৎ নিয়ে সুপরিকল্পিত নেতিবাচক প্রচারণার ফলে সাধারণ মানুষের মধ্যে বাংলাদেশের অনাগত দিনের সামাজিক স্থিতিশীলতা ও অর্থনৈতিক উন্নয়ন নিয়ে ব্যাপক আশঙ্কা সৃষ্টি হয়। দীর্ঘ সামরিক শাসন ও স্বৈরাচারী শাসনের মধ্য দিয়ে যে নৈরাজ্যের সৃষ্টি হয়েছিল আশির দশকের শেষভাগে তারই প্রতিফলন ঘটেছে পাকিস্তানপ্রেমী মানুষের কথায়। সে সময় কিছুসংখ্যক সুবিধাভোগীকে, যাঁদের বেশির ভাগই সরকারের আমলা, ব্যবসায়ী, পেশাজীবী, এমনকি সাংবাদিক; ‘পাকিস্তানই ভালো ছিল’-জাতীয় কথা প্রকাশ্যে বলতে শুনেছি।